**АҚМОЛА ОБЛЫСЫ ЗЕРЕНДІ АУДАНЫНЫҢ ТУРИЗМІНІҢ**

**ДАМУ МҮМКІНДІГІ**

Айтуарова А.Е., Алиева Ж.Н.

Туризм – экономиканың, мемлекет пен қоғам дамуының маңызды факторы болып табылады. Өсу қарқынының жылдамдығына сәйкес, туризм ғасырдың экономикалық құбылысы ретінде танылуының өзі кездейсоқтық емес. Ел дәулетін ешбір шығынсыз арттырудың ең төте жолы қайсы дегенде, көпшілік алдымен ауызға туризмді алады. Себебі, әлемдік тәжірибенің өзі көрсетіп отырғандай, аршынды адыммен алға кеткен мемлекеттердің көпшілігі өз қоржындарын түрлі инвестициялармен толтыру кезінде көбіне көп осы салаға арқа сүйейді. Қазақстанның туризмін экономиканың басымдылыққа ие саласы ретінде қарастыруға болады. Елімізде туризмді дамыту арқылы экономикалық жағдайды жақсартуға мол мүмкіндік аламыз. Шетел тәжірибесінен белгілі болғандай егер мемлекет тарапынан дұрыс және тиімді саясат жүргізілетін болса, туризм өзін өзі қамтамасыз ететін және де бұл нарықтың белгілі бір дәрежеде әкелетін жүйеге айналады [1].

Ақмола облысы Қазақстанның орталығында дала аймағында орналасқан. Қазақ қатпарлы мемлекетінің солтүстік-батыс бөлігін, Есіл өзен ағысының жоғарғы бассейнін, ал оңтүстік-батысында – Теңіз көлдерінің ағусыз шұңқырымен Нұра өзенінің сағаларымен Қорғалжынды алып жатыр. Осындай географиялық орналысу оның үлкен алуан-түрлі табиғи жағдайларына себепші болды, яғни жер бедеріне, климатына, топырақ-өсімдік қабаты мен жануарлар әлеміне. Республиканың басқа солтүстік облыстардан ерекшеленетіні ол облыстың табиғи құндылықтары. Облыс өте сирек ерекшеліктерге ие. Сол себепті де Ақмола облысының әрбір өңірі туризм дамуындағы таптырмас аймақ бола алады. Соның бірі табиғатының сұлулығымен таң қалдыратын өлкелердің бірі – Зеренді ауданы. Зеренді өлкесі ну тоғай орманымен, шатқалы мен таулы күмбездерімен әйгілі. Бұл жасыл аймақ тынық ормандарымен, хош иісті шөптерімен және қайын-қарағай сұлулығымен көз тартады. Көгілдір көлдер мен мөлдір бұлақтар, қалың қарағайлары мен ақ балтыр қайыңдары, терек пен тал өскен ойпаңы, көде басқан кең жазығы бар ұзыны 60 шақырымдай, көлденеңі 25-50 шақырымдай жерді алып жатқан Зеренді алқабы Көкшетау ұлттық табиғи паркінің негізін қалайды. Осынау көркем өңірге саяхат жасаған адамның алдымен бір сәтте қалың орманның төрт қүбылаға созылып жатқан ірілі ұсақты шоқылардың ортасында елеусіз тұрған Зеренді тауы шыға келеді. Міне, әсем табиғаттың алтын төрінің шымылдығы осы жерде ашылады. Көкше жеріндегі сексен көлдің бірсыпырасы Зеренді төңірегінде. Батысы таулы орман, шығысы кең жазық дала Зеренді, жағалауын түп түгел қарағай қоршаған қарағайлы, кең жазықта шалқып жатқан Айдабол, Шымылдықты тауының етегіндегі Шымылдықты, суы да, балшығы да жанға шипа Жамантұз, таулы орман көмкерген батысында, суы кермек ащы, кең жазыққа тірелетін шығысында суы тұп тұщы Қараүңгір, балығы шоршыған Құмдыкөл, тағы басқа да аталмаған көп көл Зеренді төңірегінің мәніндегі баға жетпес байлығы [2].

 «Зеренді» деген атаудың шығуы туралы аңыз көп. Көрнекті жазушы Сафуан Шәймерденов өткен ғасырдың елуінші жылдары, «Зеренді» сөзі монголия даласын мекен ететін «Зерен» деген айыр тұяқты жануардың атауымен шығуы мүмкін деген пікір айтқан болатын. «Зерен» деп аталатын қазақ даласындағы елікке ұқсас жануар монғол жерінде әлі де бар. Біздің арғы бабаларымыздың монғол елімен байланысты болғаны тарихтан белгілі. Міне сондықтан қазақтың «Бүркітті», «Түлкілі», «Маралды» деген атаулары сияқты бұл өлкенің де «Зерен» жануарының атына байланысты «Зеренді» аталуы әбден мүмкін [3].

Зеренді ауданы – Ақмола облысының солтүстігіндегі әкімшілік бөлініс. 1935 жылы құрылған. 1997 жылы Көкшетау ауданымен біріктірілді. Зеренді ауданы Көкшетау қыратының солтүстігін алып жатыр. Жер бедері аласа таулы, ұсақ шоқылы, ойыс белесі жазық. Ірі таулары: Зеренді, Жыланды. Қараүңгір, Қаратау, Қошқарбай, Байөтер, Нарөлген және тағы басқа [4].

Ақмола облысы Зеренді ауданының табиғаты көрікті жерінде орналасқан. Аймақтың қыраты төбелі жер бедері шоқылар мен қырқалармен үйлесім тапқан. Бұлардың барлығы туризм индустриясын дамытуға және санаторийлер мен курорттар, демалыс үйлері мен балалардың денсаулығын сауықтыратын, таулы шаңғы базаларын, табиғи ұлттық парк құрауға өте қолайлы. Зеренді демалыс аумағында «Қарағайлы», «Зерен Плюс», «Сұңқар», «Құлпынай мүйісі», Мәлік Ғабдуллин атындағы және Еуразия университетінің спорттық сауықтыру лагерьлері, «Аққайың», «Жасыл мүйіс», «Ұшқын», «Шығыс» және тағы басқа демалыс базалары орналасқан. Демалушыларға «Көмек» кемпингі, «Оазис» мотелі, «Қалқаман» қонақ үйі қызмет көрсетеді. Уақытты толық әрі тиімді өткізу үшін демалушыларға шаңғы трассалары, стадион салынған. Сонымен қатар 11 экологиялық туристік маршрут ұйымдастырылған. Бұл маршруттар бойында Барлаутөбе, Шиелі, Беріктас, Жазықтөбе, Бөрік, Қалқантас, Ақшабұлт, Құс базары, Аюлы, Қоянды, Сұлутөбе сынды тағы да басқа шоқылар мен жартастар кездеседі.

Жалпы Зеренді ауданының туристік рекреациялық ресурстар мүмкіншіліктерін дұрыс пайдалану арқылы облыс туризм саласында үлкен жетістіктерге жете алады.

Зеренді өңірінің туризм саласындағы мүмкіндіктері өте жоғары. Облыстың географиялық орналасуы қолайлы, тарихи-мәдени, табиғи ескерткіштер, геологиялық, экологиялық қайталанбас нысандар бар. Осының негізінде ауданда танымдық туризмді, экологиялық туризмді, балалар туризмін және де белсенді туризм түрлерін дамытуға болады. Сонымен қатар Зеренді ауданының туризм дамуының алғышарттары, яғни облыстың географиялық орналасуы, табиғи, әлеуметтік-экономикалық ресурстары, туризмнің облыс экономикасының саласы ретіндегі қазіргі жағдайы мен Республикалық туризм нарығындағы алатын орнын қарастыру қажет. Сол себепті де Зеренді ауданының туризмінің дамуына талдау жасау, дамытуға мүмкін болатын туризм түрлерін бағалап, оларға нақты сипаттама беру, облыстың туристік рекреациялық ресурстарын анализдеу, облыстың туристік саласына, бүгінгі күнгі ұсынылатын қызметтерге жаңалықтарды еңгізу – мінекей, осының барлығы осы аймақта туризмді дамытуға негіз болады.

ПАЙДАЛАНЫЛҒАН ӘДЕБИЕТ ТІЗІМІ

 1 «Қазақстан Республикасындағы туристік қызмет туралы»Қазақстан Республикасының Заңы. ҚР парламентінің жарғысы № 13-14, Астана, 2001.

 2 «Қазақстан»: Ұлттық энциклопедия/Бас редактор Ә. Нысанбаев – Алматы «Қазақ энциклопедиясы» Бас редакциясы, 1998

 3 visitkazakhstan.kz/kk/guide/main/1/33

 4 kk.wikipedia.org/wiki/Зеренді